Nous Eudes, duc de Bourgogne, contes d’Artois et de Bourgogne, palatin et sire de Salins, faisons scavoir à tous que nous qui desirons pourvoir au salut de nostre ame et des ames de nos predecesseurs et que d’icelle soit memoire perpetuelle en nostre mere saincte Église, en l’honneur de Dieu et de la glorieuse vierge Marie, de Mons. sainct Ladre et de tous les saincts de paradis, que par leur merite nous veuillent impetrer grace envers Nostre Seigneur, en la fin gloire de paradis: pour consideration de ces chouses, de certaine science et à grande deliberation, avons donné et octroyé, donnons et octroyons et desja amortissons perpetuellement pour nous et pour nos successeurs à Dieu et à Mons. sainct Ladre et à l’eglise d’Ostun et à nos bien amés doyen et chapitre de la dite eglise, pour eux et pour leurs successeurs, tout le droit et emolument que nous avons, pouvons et devons avoir es foires d’Ostun de la feste de Mons. sainct Ladre qui doit durer dix jours et de la Revelasse qui doit durer trois jours, et de sainct Nazaire qui doit durer trois jours, et les ventes et menus deniers desdites foires, sans que nous et nos successeurs y ayent ou peuvent avoir ou reclamer aucun droit en icelles foires doresnavant, pour une messe du Sainct Esprit que lesdits doyen et chapitre sont et seront tenus chaqun jour de lundy doresnavant chanter à note pour nous, tant comme nous viverons, à l’autel de Nostre Dame qui est du costé l’autel de Mons. sainct Ladre en la dite eglise, et après nostre decès, pour la messe du Sainct Esprit, ils seront tenus de faire chanter un chaqun lundy matin à tousjours mais, pour le remede de nostre ame et de nos predecesseurs, une messe de Requiem à note audit autel, les vigiles à note de morts ledit jour ou la veille; et nous, de tout le droit et emolument que nous avons et pouvons avoir esdites foires, pour nous et pour nos successeurs, nous en devestons et lesdits doyen et chapitre et leur dite eglise en revestons par la tradition de ces presentes lettres, et sommes tenus et promettons en bonne foy, pour nous et nos successeurs, ladite donation et touttes les choses dessusdites avoir fermes et agreables perpetuellement et non venir en contre taisiblement ou en appert, sauf retenu à tousjours à nous et à nos successeurs nostre ressort, garde, baronie et souveraineté esdites foires et tous nos autres droits exceptés ceux que cy dessus avons donnés à ladite eglise d’Ostun et esdits doyen et chapitre. En tesmoing de la quelle chouse, nous avons fait mettre nostre seel en ces presentes lettres, faites et données à Dijon le vingt uniesme jour du mois de mars, l’an de grace mil trois cens quarante et deux.